**ЧРЕЗ**

**ПРЕДСЕДАТЕЛЯ НА**

**НАРОДНОТО СЪБРАНИЕ**

**ДО**

**ДЕСИСЛАВА ТАНЕВА**

**МИНИСТЪР НА ЗЕМЕДЕЛИЕТО**

**И ХРАНИТЕ НА Р. БЪЛГАРИЯ**

**ПИТАНЕ**

от

Никола Хаджийски, народен представител от ПГ на Реформаторския блок

на основание чл. 90, ал. 1 от КРБ и чл. 92, ал. 1 от ПОДНС внасям питане

**ОТНОСНО:**  Приложението на чл. 10, ал. 10 от ЗСПЗЗ

**УВАЖАЕМА ГОСПОЖО МИНИСТЪР НА ЗЕМЕДЕЛИЕТО И ХРАНИТЕ,**

Собственици на замърсени (предимно с тежки метали) земеделски земи от Пловдивския регион, години на ред не получават отговор от органите на поземлената реформа как могат да се възползват от правата си, регламентирани в чл. 10, ал. 10 от ЗСПЗЗ.

Съгласно чл. 10, ал. 10 от ЗСПЗЗ: „Замърсените, ерозираните, засолените, вкислените и повърхностно преовлажнените земеделски земи се връщат на собствениците, като държавата поема разходите за възстановяването им. Средствата за възстановяване на продуктивните качества на тези земи, включително и за блокиране на опасните замърсители, се осигуряват от бюджета на Министерството на земеделието и продоволствието по ежегодно утвърждавана от Министерския съвет програма. Министерският съвет определя реда и начините за очистването на земите и контрола върху замърсените земеделски земи.“

Неофициално, ние също се опитахме да разберем дали през последните 20 години е имало разписана процедура от МЗХ за прилагането на чл. 10, ал. 10 от ЗСПЗЗ. Оказва се, че въпросният член от Закона, при все че е формулиран императивно, на практика не се прилага. Не можахме да получим информация МЗХ някога е обявявало официална визия за бъдещо изпълнение.

Разбрахме обаче нещо много интересно, но и същевременно доста тъжно. За какво става дума:

В началото на 1994 г. Управление „Поземлена реформа“, в изпълнение на чл. 10, ал. 10 от Закона и на базата на официалните към момента данни за наличието на 336 749 дка земеделски земи, замърсени с тежки метали, 3 115 дка - с нефтопродукти, 5 315 дка – засолени почви и др. - общо над 500 000 дка, е разработило задание и проект за създаване на „Поземлена информационна система за управлението на замърсените земеделски земи в Република България“.

С проекта се е кандидатствало за финансиране от Програмата за развитие на ООН (ПРООН), която първоначално отпуска за целта 315 500 долара.

ПРООН е провела търг за изпълнител, който е спечелен от една от водещите по онова време фирми в областта на информационните технологии.

В кратки срокове, със съдействието на експерти от ООН, е бил разработен уникален за времето си програмен продукт.

Към него са проявили интерес посолствата на Франция, САЩ, Италия и други държави. За да се запознаят с продукта, в министерството на земеделието са дошли представители на винопроизводителите от Франция, на фермерски организации от САЩ и др. Лично президентът, доктор Жельо Желев, е поискал да му бъде демонстрирана информационната система. Демонстрация на продукта, на сертификатите и скиците, е била направена в Комисията по земеделие и пред медиите.

Световната банка е предложила безвъзмездна помощ от 2 000 000 щатски долара за по-нататъшното развитие и внедряване на системата.

Продуктът се е тествал пилотно в землищата на с. Куклен, с. Крумово, с. Калояново и други в община Родопи, област Пловдив. В резултат на пилотното внедряване в посочените землища, е установено, че в региона на Пловдив, на собствениците са възстановени над 6 000 замърсени земеделски имота.

Няма да описваме какво е представлявала въпросната информационна система и как тя би съдействала за прилагането на чл. 10, ал. 10 от ЗСПЗЗ, а в бъдеще – как е можело да съдейства за възстановяването и опазването на земеделските земи, както и за контрола на качеството на земеделската продукция.

Какво се е случило, в крайна сметка, с описаната информационна система?

Благодарение на „активното съдействие“ на отговорни служители в МЗХ (по причини, които няма да коментираме) готовата система не е била внедрена.

Последен опит да се приложи новата система е направен в краткия мандат на служебното правителство на г-н Стефан Софиянски, след което тя буквално е хвърлена в кошчето за боклук.

**УВАЖАЕМА ГОСПОЖО МИНИСТЪР,**

Предвид гореизложеното, моля да отговорите на следното питане:

1. Във връзка с видимия стремеж на новото ръководство на МЗХ да подобри системата на земеползването, чрез стриктно прилагане на ЗСПЗЗ, ще изработите ли собствена визия за приложението на чл. 10, ал. 10 от ЗСПЗЗ?

2. Съществува ли описаната по-горе информационна система и би ли могло тя да се актуализира в съвременна информационна среда, като основна крачка при прилагането на чл. 10, ал. 10 от ЗСПЗЗ?

София, 17.06.2015 г.

С уважение,

Никола Хаджийски,

Народен представител от ПГ на РБ